ปิดหีบงบลงทุนได้แค่65.8%
บัญชีกลางแจงปิดหีบงบปี 2558 เบิกจ่ายลงทุนได้แค่ 2.95 แสนล้านบาท
8 ต.ค. 2558

บัญชีกลางแจงปิดหีบงบปี 2558 เบิกจ่ายลงทุนได้แค่ 2.95 แสนล้านบาท
นายมนัส แจ่มเวหา อธิบดีกรมบัญชีกลาง เปิดเผยว่า ปีงบประมาณ 2558 มีการเบิกจ่ายงบประมาณ 2.37 ล้านล้านบาท คิดเป็น 92.4% ของงบประมาณทั้งสิ้น 2.57 ล้านล้านบาท เป็นการเบิกจ่ายรายจ่ายประจำอยู่ที่ 2.08 ล้านล้านบาท ของวงเงินงบประมาณ 2.12 ล้านล้านบาท หรือคิดเป็น 98%  
อย่างไรก็ตาม ในส่วนของงบลงทุนมีการเบิกจ่าย 2.95 แสนล้านบาท หรือ 65.8% ของงบลงทุนรวม 4.49 แสนล้านบาท เนื่องจากโครงการลงทุนของภาครัฐในบางโครงการที่มีงบลงทุนสูงต้องมีการพิจารณาอย่างรอบคอบ ส่วนบางรายการอยู่ระหว่างกระบวนการจัดซื้อจัดจ้าง และทบทวนราคาก่อสร้างใหม่ เพราะต้นทุนน้ำมันเชื้อเพลิงดีเซลลดลง ทำให้ส่วนราชการต้องจัดทำราคากลางใหม่ ทำให้กระทบต่อการเบิกจ่ายงบลงทุนไม่เป็นไปตามกำหนด ส่วนการก่อหนี้รายจ่ายลงทุนอยู่ที่ 3.49 แสนล้านบาท คิดเป็น 77.9% ของวงเงินงบประมาณ
ทั้งนี้ กระทรวงการคลังเคยตั้งเป้าหมายการเบิกจ่ายงบลงทุนไว้สูงถึง 87% ของงบลงทุนทั้งหมด
สำหรับการเบิกจ่ายงบประมาณที่กันไว้เบิกเหลื่อมปี ปีงบประมาณ 2548-2557 วงเงิน 3.51 แสนล้านบาท เบิกจ่ายได้แล้ว 2.23 แสนล้านบาท คิดเป็น 63.5% 
นอกจากนี้ การดำเนินงานตามโครงการรัฐบาลที่สำคัญ ได้แก่ เงินกู้ไทยเข้มแข็ง (งบกระตุ้น) วงเงิน 1.52 หมื่นล้านบาท เบิกจ่ายได้ 1.22 หมื่นล้านบาท หรือ 81.9% มาตรการเพิ่มรายได้ชาวนาเบิกจ่ายได้ 3.94 หมื่นล้านบาท หรือ 98.7% เงินชดเชยรายได้สวนยาง เบิกจ่ายแล้ว 8,070 ล้านบาท หรือ 98.5% โครงการสร้างมูลภัณฑ์กันชนเพื่อรักษาเสถียรภาพราคายาง เบิกจ่ายแล้ว 9,020 ล้านบาท หรือ 75.2% และโครงการเงินกู้เพื่อการพัฒนาระบบบริหารจัดการทรัพยากรน้ำ เบิกจ่ายได้ 1.32 หมื่นล้านบาท หรือ 17%
ด้านการเบิกจ่ายค่ารักษาพยาบาล อยู่ที่ 6.64 หมื่นล้านบาท เพิ่มขึ้น 4,100 ล้านบาท เนื่องจากมีการปรับเพิ่มสิทธิประโยชน์หลายประการ ได้แก่ ค่าห้อง ค่าอาหาร จากเดิม 600 บาท/วัน เป็น 1,000 บาท/วัน ค่าเตียงสามัญ จากเดิม 300 บาท/วัน เป็น 400 บาท/วัน เป็นต้น